Gedagte vir die dag: ‘n Wenk van die Master ChefFoto: Argief “Julle is die sout vir die aarde. Maar as sout verslaan het, hoe kry ’n mens dit weer sout? Dit is niks meer werd nie. Dit word buitekant weggegooi, en die mense vertrap dit.” (Matt 5:13) Volgelinge van Jesus het ’n geweldige impak op die wêreld om hulle juis omdat hulle volgelinge van Jesus is – nie omdat hulle beter as ander is nie. Omdat hulle Jesus volg en die lewe van Jesus in hulle is, bring hulle smaak en betekenis oral waar hul gaan bloot net deur hul verbintenis met Jesus. As hulle egter met Jesus se Naam op hulle lippe rondgaan sonder die lig van Jesus in hulle lewe is hulle erger as dié in die duisternis. Sulke mense bring vals hoop van smaak en varsheid. Mense wat na hulle draai vir hoop moet egter teleurgesteld wegdraai. Só ’n getuienis word deur die wêreld weggesmyt en vertrap. Neem groot sorg wanneer jy jou met Jesus vereenselwig om waardig as sy volgeling te lewe. As jy jou integriteit as sy volgeling verloor, is dit baie moeilik om dit weer in die oë van die wêreld terug te kry.